กรมอนามัย แนะประชาชนช่วงอากาศร้อนจัดให้สังเกตการบูดเน่าของอาหาร โดยดูและดม ควรเลี่ยงอาหารทำด้วยกะทิ เน้นกินอาหารปรุงสุกร้อน ทำใหม่ๆ
กรมอนามัย แนะประชาชนช่วงอากาศร้อนจัดให้สังเกตการบูดเน่าของอาหาร โดยดูและดม ควรเลี่ยงอาหารทำด้วยกะทิ เน้นกินอาหารปรุงสุกร้อน ทำใหม่ๆ  นพ.ดนัย ธีวันดา รองอธิบดีกรมอนามัย เปิดเผยว่า ช่วงอากาศร้อน ทำให้เชื้อโรคที่ปนเปื้อนในอาหารเพิ่มจำนวนขึ้นอย่างรวดเร็ว ส่งผลให้หลายเมนูอาหารอาจบูดเสียได้ง่ายและเสี่ยงต่อการเกิดโรคอุจจาระร่วงและอาหารเป็นพิษ เช่น อาหารที่ปรุงด้วยกะทิ อาหารที่ปรุงสุกๆ ดิบๆ และอาหารบรรจุถุง ซึ่งก่อนกินควรดูให้ดีก่อน สังเกต ลักษณะที่เปลี่ยนไปด้วยการดูและดม เช่น มีฟองอากาศ กลิ่นเหม็นบูด รสชาติเปรี้ยวผิดปกติ ไม่ควรนำมากิน น้ำดื่มหากเป็นน้ำประปาควรมีกลิ่นคลอรีนซึ่งบ่งบอกว่ามีการฆ่าเชื้อโรค เพียงแค่นำมาใส่ภาชนะทิ้งไว้ 30 นาที กลิ่นคลอรีนจะหายไป เลือกดื่มน้ำที่บรรจุขวดที่ได้มาตรฐานมีเลขสารบบอาหาร (อย.) เช่นเดียวกับน้ำแข็งสำหรับบริโภคที่ต้องได้มาตรฐาน อย. อย่างไรก็ตาม การกินอาหารช่วงอากาศร้อนควรกินอาหารสุกร้อน ปรุงเสร็จใหม่ๆ ไม่ควรทำทิ้งไว้นานๆ และยึดหลักล้างมือ กินร้อน ช้อนส่วนตัว เพื่อลดความเสียงจากโรคอุจจาระร่วงและอาหารเป็นพิษ จากข้อมูลสำนักระบาดวิทยา กรมควบคุมโรค ช่วงเดือนมกราคม - เมษายน 2563 ทั่วประเทศพบผู้ป่วยโรคอุจจาระร่วง 271,932 ราย โดยอาการของผู้ป่วยจะคลื่นไส้ อาเจียน ปวดท้อง ถ่ายอุจจาระ คอแห้งกระหายน้ำและอาจมีไข้ หากอาการไม่รุนแรงควรให้ดื่มสารละลายเกลือแร่ เพื่อป้องกันการขาดน้ำ หากอาการต่างๆ ไม่ดีขึ้น ให้รีบไปพบแพทย์